Volmaanpiekniek met Kersvader – Afrikaanse Taalmuseum en -monument
Kinders wat nie meer langer kan wag om vir Kersvader te ontmoet nie, kan op Donderdag 15 Desember 2016 ’n vroeë Kersfees kom beleef tydens die laaste Volmaanpiekniek van die jaar by die Afrikaanse Taalmonument in die Paarl.
Ouers moet hul kinders se geskenke, wat duidelik gemerk moet wees, vooraf in Kersvader se kerskous in die Besoekersentrum besorg. Kersvader behoort om 19:00 sy opwagting te maak om geskenke uit te deel.
Besoekers is welkom om hul eie pieknieks saam te bring of een (teen R250 vir twee persone, of R350 met ‘n mandjie ingesluit) by Volksmond Koffiewinkel te bestel (tel. 021 863 2800). Volksmond sal oop wees vir koffie en ligte verversings. Besoekers moet onthou om flitse en warm klere saam te bring. Geen honde en vure word toegelaat nie. Veilige parkering is beskikbaar en toegang word beheer.
In 2017 vind Volmaanpieknieks plaas op 13 Januarie, 11 Februarie en 11 Maart. Vir meer inligting oor geleenthede by die Taalmonument, skakel 021 863 0543/4809 of besoek www.taalmonument.co.za.